Was veruahet mich des wnnenklichen meigen zit (Mit aufgelösten Abbreviaturen)
Was veruahet· mich des wnnenklichen meigen zit·
der vns nahet· vnd manigem herzen froͤide git·
blůmen vnd vogel sank·
der beider· trost ist leider· minen froͤiden alzekranc·

Min gemvͤte· hat betwngen ir vil svͤsser lip·
so mit gvͤte· so mit schoͤne wart nie besser wip·
als mir min herze seit·
dc wnder hat besvnder· got mit flîsse an si geleit·

Ja verkeret· mir ein wip die besten froͤide min·
der ich geeret· von ir reinen tvgenden solde sin·
dú hat so betwngen mir·
die sinne· mit ir minne· dc ich trvren mv̊s nach ir·

Ich wil singen· gegen dem meigen· minneklichen sang·
swere ringen· kan si nah der min herze ie rang·
troste mich dú frowe min·
dú gv̊te· wol gemv̊te· seht so wolt ich froͤlih sin·

Mit ir grvͤsse·
mehte si mir wenden sweren pin·
der so sv̊sse· froͤite mir dc sende herze min·
roͤselehter roter mvnt·
scheit den strit· vnd hilf enzit· mir so bin ich wol gesvnt·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse